মুখ্যমন্ত্রীর ভাবনাকে প্রাধান্য দিয়ে এ-২ সার্বজনীন দুর্গোৎসবের এবারের ভাবনা শারদীয়া মেলা

কল্যাণী: কল্যাণীর এ-২ সার্বজনীন দুর্গোৎসব (Kalyani Durga Puja) এ বছর মুখ্যমন্ত্রীর ভাবনাকে প্রাধান্য দিয়ে অভিনব আয়োজন করেছে। এবারের থিম— শারদীয়া মেলা (Sharadiya Mela)। মুখ্যমন্ত্রী মমতা বন্দ্যোপাধ্যায়ের (Mamata Banerjee) ইচ্ছা অনুযায়ী, দুর্গোৎসবের (Durga Puja) আবহে শুধু ধর্মীয় আনন্দই নয়, সাধারণ মানুষের হাতে রোজগারও পৌঁছোক, সেই ভাবনাতেই এই উদ্যোগ।

পুজোমণ্ডপের চত্বরে বসেছে মেলার আবহ। এখানে স্থানীয় ছোটখাটো ব্যবসায়ীদের জন্য রাখা হয়েছে স্টল, যেখানে পোশাক, গৃহস্থালির সামগ্রী, খাবার থেকে শুরু করে নানা প্রয়োজনীয় জিনিস বিক্রি হচ্ছে। এর ফলে এলাকার বহু মানুষের হাতে এসেছে অস্থায়ী আয়। আয়োজক কমিটির পক্ষ থেকে জানানো হয়েছে, পুজোর দিনগুলিতে এই আয় পরিবারগুলির বড় সহায়ক হবে।

আরও পড়ুন: গ্রামের বাড়ির পুজোয় স্বমহিমায় অনুব্রত মণ্ডল

শুধু ব্যবসা নয়, মনোরঞ্জনের দিকেও নজর দিয়েছে কমিটি। নাগরদোলা, বিভিন্ন খেলনা, মেলার ঝলমলে পরিবেশে কচিকাঁচাদের ভিড় উপচে পড়ছে। ছোটরা যেমন মেলার আনন্দে মেতে উঠছে, বড়রাও সমানভাবে উপভোগ করছেন কেনাকাটা ও আড্ডা।

আয়োজকরা বিশ্বাস করছেন, এভাবে দুর্গোৎসব শুধু আনন্দ নয়, কর্মসংস্থানেরও মাধ্যম হবে। শারদীয়া মেলার এই ভাবনা ইতিমধ্যেই স্থানীয় মানুষ এবং দর্শনার্থীদের কাছ থেকে প্রশংসা কুড়িয়েছে।